**Eriävä mielipide Iltakoulu ry:n päätökseen**

Iltakoulu ry:n sääntömääräisessä syyskokouksessa 26.11.2018 tehty päätös Iltakoulun feministisestä ja intersektionaalisesta olemuksesta ei ole pätevä.

Iltakoulun säännöt selkeästi ilmaisevat Iltakoulun olevan poliittisesti riippumaton. Feminismi taas on poliittinen ideologia. Erityisen kyseenalaisen feministiseksi julistautumisen tekee se, että feminismi on äärimmäisen kiistelty ja tunteita herättävä kysymys, myös Iltakoulun jäsenistön kesken. Iltakoulu on kaikessa poliittisessa riippumattomuudessaan siis valinnut puolensa feminismin takana, jättäen täysin huomiotta kysymyksen poliittisen luonteen ja jäsenistönsä eriävät näkemykset. Absurdeinta lienee kuitenkin se, ettei Iltakoulu samaisen lisäyksen yhteydessä mitenkään määrittele feminismin tai intersektionaalisuuden sisältöjä tai tapoja ilmentää niitä Iltakoulun toiminnassa.

Päätöksen epäpätevyys ilmenee räikeästi myös kokousmenettelyissä. Feminismin ja poliittisen riippumattomuuden ristiriidasta huolimatta politiikan tutkimuksen opiskelijat tulivat jälleen absurdiin lopputulokseen, ettei feminismi ole poliittinen ideologia. Tässä asiakohdassa ehdotettiin myös asiantuntevien tahojen feminisminäkemyksiin nojaamista, mutta päätös haluttiin lopulta alistaa opiskelijoiden käsiäänestyksen varaan.

Esitystä feminismin lisäyksestä ei oltu etukäteen tuotu missään ilmi, jolloin kaikilla lisäyksestä kiinnostuneilla ei ole ollut tasavertaista mahdollisuutta ottaa asiaan kantaa, saati äänestää. Edellä mainittu epäkohta olisi ollut mahdollista korjata, kun kokouksessa ehdotettiin kysymyksen siirtämistä erilliselle kokouskerralle tai tulevan kevätkokouksen yhteyteen, jotta lisäys olisi demokraattisempi ja vähemmän Iltakoulun yhtenäisyyttä rikkova. Näin ei kuitenkaan toimittu.

Demokratian hengessä feminismilisäystä puoltaneet tahot myös tyrmäsivät esityksen asianmukaisemmasta äänestystavasta, eli suljetusta lippuäänestyksestä. Kokouksessa feminismilisäys oli jo keskusteluvaiheessa herättänyt suuria tunteita ja jopa epäasiallista julkista halveksuntaa lisäystä vastustaneita kohtaan. Siksi julkinen käsiäänestys oli äärimmäisen huono tapa mitata äänestäjien todellisia kantoja. Onkin vallan tyrmistyttävää, että politologiyhteisö koki oikeammaksi oman edun ja agendan ajamisen hinnalla millä hyvänsä, tiedostaen demokraattisemman, suljetun lippuäänestyksen, vaarantavan feminismilisäyksen läpimenon.

Kaiken kaikkiaan syyskokouksen päätös feminismistä oli farssi. Päätös rikkoo Iltakoulun sääntöjä, konsensusta ja jäsenistön yhtenäisyyttä. Esitys tuotiin ilman myrskyvaroitusta ilmi kesken kokouksen, eivätkä sitä puoltaneet tahot olleet valmiita antamaan asian käsittelylle ja keskustelulle tarvittavaa tilaa saati koko jäsenistön oikeaa hyväksyntää. Syyskokoukseen sattuneiden jäsenten kannatuksen mittauttaminen julkisella käsiäänestyksellä suljetun lippuäänestysehdotuksen hyläten on osoituksena haluttomuudesta ajaa muuta kuin omaa feminististä agendaa Iltakoulun kustannuksella.

Aion esittää syyskokouksessa tehdyn päätöksen uudelleenarviointia.

Tampereella 1.12.2018

Joakim Vigelius